Sergio ook 'n voorstander van kortbroeke | Netwerk24
04 Desember 2019 15:01
Sergio García wil hê manlike beroepsgholfspelers moet ook toegelaat word om kortbroeke te dra in toernooie sodat die professionele spel meer in voeling met die miljoene amateurs wêreldwyd kan kom.
Sergio García vandeesweek in 'n oefenronde vir die Australiese Ope-gholftoernooi in Sydney. Foto: Getty Images
Dié voormalige Amerikaanse Meesterskampioen het Woensdag gesê hy het Maandag 'n kortbroek in die oefenronde van die Australiese Ope gedra en beamptes het hom daaraan herinner dat hy 'n langbroek in die pro-am en in die toernooi moet dra.
Meer as 'n eeu se tradisie en etiket het verlede week tot 'n einde gekom toe spelers in die Alfred Dunhill-toernooi op Leopard Creek by Malelane toegelaat is om weens die versengende hitte kortbroeke te dra.
"Ek het al dikwels gesê dat as ons in kortbroeke kan speel, sal dit ons nader aan die amateurs bring," het die Spanjaard in die Australian-gholfklub gesê.
"Op 'n gewone gholfbaan dra 90% van die spelers kortbroeke. Ek glo dit sal nog vir die beroepspelers toegelaat word, maar ek weet nie wanneer nie."
García, wat hierdie week 20 jaar as 'n beroepspeler vier, speel in sy eerste Australiese Ope.
"Die name van die wenners is baie indrukwekkend met Jack Nicklaus, Gary Player en Arnold Palmer op die trofee. Dit wys jou van watter gehalte hierdie toernooi is," sê hy.
"Dit is jammer dat ek nog nie voorheen hier gespeel het nie en ek is al amper 40 jaar oud. Ek is opgewonde om hier te wees en goed te kan speel," sê hy.
Branden Grace, geklee in 'n kortbroek, verlede week in die Alfred Dunhill-toernooi in Malelane. Foto: Getty Images
Die temperature kan vandeesweek in Sydney styg tot die vlak wat dit by Leopard Creek was, maar García is meer bekommerd oor die wind wat kwaai kan waai.
"Dit is 'n uitstekende gholfbaan en indien die toestande goed is, kan jy lae tellings aanteken, want dit is nie baie lank nie," sê hy.
"Kry jy egter soos gewoonlik wind, word die klein setperke baie klein teikens en moet jou naderhoue baie akkuraat wees," sê hy.